Trei adulți și o fetiță în vârstă de 7 ani, toți din aceeași familie, au ajuns la Spitalul Județean Suceava miercuri după-amiază, în urma accidentului care a avut loc la Milișăuți.
Din cercetările poliției rezultă că cei patru răniți se deplasau regulamentar, autoturismul Fiat în care se aflau fiind lovit de un VW care a pătruns pe contrasens.
Din cercetările poliției rezultă că miercuri, în jurul orei 15.50, un șofer în vârstă de 23 de ani, din comuna Bosanci, la volanul unui VW, având direcția de deplasare dinspre Rădăuți spre Suceava, ajuns la intersecția cu un drum comunal, nu a fost atent la trafic și nu a păstrat o distanță suficientă față de o mașină Mazda din față, condusă de un șofer în vârstă de 60 de ani, din Grănicești, care oprise pentru a face virajul spre drumul secundar.
Pentru a evita mașina din față, șoferul VW-ului din spate a tras de volan și a pătruns pe sens opus, unde a intrat în coliziune frontală cu un autoturism Fiat, condus de un bărbat în vârstă de 43 de ani, din Rădăuți, care rula regulamentar spre Rădăuți.
În urma impactului destul de violent, de suferit au avut ocupanții autoturismului Fiat.
Echipajele medicale au preluat patru răniți din Fiat, doi bărbați, o femeie și fiica în vârstă de 7 ani a acesteia din urmă.
Cei patru au fost transportați cu ambulanțele la Spitalul Județean Suceava unde, din fericire, au fost diagnosticați cu leziuni ușoare, care nu au necesitat internarea.
Toți cei trei șoferi implicați în accident au fost verificați cu aparatele etilotest, nefiind băuți.